16 vas na hulle glo kragkabels steelDie polisie in Limpopo sê 16 mense is in hegtenis geneem nadat hulle glo kragkabels by ŉ ondergrondse mynskag in Thabazimbi gesteel het. Brig. Hangwani Mulaudzi, woordvoerder van die polisie, sê daar is ook op twee minibussies en koperkabels ter waarde van R500 000 beslag gelê. Mulaudzi sê die polisie het Saterdagoggend die Amandelbult-mynskag besoek nadat hulle ŉ wenk oor ŉ kabeldiefstal-sindikaat ontvang het. “Die sindikaat van meer as 26 mense sou ŉ week ondergronds spandeer waartydens hulle koperkabels geknip het en dit in ŉ geheime plek geberg het.” Mulaudzi sê die ander lede van die sindikaat het ontsnap en word daar vermoed dat van hulle in die mynskag wegkruip. Hy sê die 16 verdagtes sal Maandag in die Thabazimbi-landdroshof verskyn. Die polisie het Vrydag vier mense in hegtenis geneem en op koperkabels ter waarde van R250 000 beslag gelê na klopjagte op vyf skrootmetaal-handelaars in Tzaneen.